DEĊIŻJONI TAL-KUMMISSJONI
tal-25 ta' Awwissu 2008
dwar ekwivalenzi bejn kategoriji ta' liċenzji tas-sewqan
(notifikata taħt bid-dokument numru C(2008) 3790)
(Test b'rilevanza ŻEE)
(2008/766/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/439/KEE tad-29 ta' Lulju 1991 dwar liċenzji tas-sewqan (1), u b'mod partikulari l-Artikolu 10 tagħha,
Billi:
(1)
Id-Direttiva 91/439/KEE tipprovdi li l-liċenzji kollha tas-sewqan maħruġin mill-Istati Membri għandhom ikunu rikonoxxuti b'mod reċiproku, inklużi dawk maħruġin qabel id-data ta' l-applikazzjoni tal-prinċipju ta' rikonoxximent reċiproku.
(2)
Il-prinċipju ta' rikonoxximent reċiproku ta' liċenzji tas-sewqan iġib miegħu ir-rikonoxximent sħiħ ta' l-intitolamenti kollha li kienu mogħtija lil detentur ta' liċenzja skond id-dispożizzjonijiet nazzjonali fis-seħħ fiż-żmien relattiv.
(3)
Id-Direttiva 91/439/KEE tipprovdi li l-Istati Membri għandhom jistabbilixxu ekwivalenzi bejn il-kategoriji ta' liċenzji tas-sewqan maħruġin qabel l-implimentazzjoni ta' dik id-Direttiva u dawk ibbażati fuq il-mudell Komunitarju. Dawk l-ekwivalenzi għandu jkun hemm qbil dwarhom mill-Kummissjoni f'forma li tkun torbot legalment.
(4)
It-tabelli ta' ekwivalenzi bejn il-kategoriji ta' liċenzji tas-sewqan stabbiliti bid-Deċiżjoni tal-Kummissjoni 2000/275/KE tal-21 ta' Marzu 2000 dwar ekwivalenzi bejn ċerti kategoriji ta' liċenzji tas-sewqan (2) għandhom ikunu aġġornati, b'mod partikulari biex jitqies it-tkabbir riċenti tal-Komunità.
(5)
Id-Deċiżjoni 2000/275/KE għandha, għalhekk, titħassar,
ADOTTAT DIN ID-DEĊIŻJONI:
Artikolu 1
Din id-Deċiżjoni għandha tapplika għal-liċenzji tas-sewqan validi kollha maħruġin mill-Istati Membri u li jinsabu fiċ-ċirkolazzjoni.
Artikolu 2
Tabelli ta' ekwivalenzi bejn kateġoriji ta' liċenzji tas-sewqan, li nħarġu fi Stati Membri qabel l-implimentazzjoni sħiħa tad-Direttiva 91/439/KEE u l-kategoriji armonizzati ta' liċenzji tas-sewqan kif definiti fl-Artikolu 3 tad-Direttiva 91/439/KEE huma stabbiliti fl-Anness I ta' din id-Deċiżjoni.
Artikolu 3
1. Kategoriji ta' liċenzji tas-sewqan li nħarġu qabel l-implimentazzjoni tad-Direttiva 91/439/KEE jintitolaw lid-detentur li jsuq vetturi tal-kategoriji korrispondenti kif deskritti fl-Anness I ta' din id-Deċiżjoni mingħajr bdil tal-liċenzja tas-sewqan. Ċerti restrizzjonijiet jistgħu japplikaw u huma dikjarati għall-intitolament rilevanti fl-Anness I ta' din id-Deċiżjoni.
2. Mal-bdil ta' liċenzja tas-sewqan ma' mudell Komunitarju ta' liċenzja tas-sewqan kif deskritt fl-Anness I u I(a) tad-Direttiva 91/439/KEE, l-intitolamenti ekwivalenti għandhom jingħataw kif deskritt fl-Anness I ta' din id-Deċiżjoni.
3. Kodiċijiet li jindikaw ir-restrizzjoni ta' intitolamenti korrispondenti huma kodiċijiet Komunitarji armonizzati kif definiti bl-Artikolu 7 tad-Direttiva 91/439/KEE.
4. Il-prinċipju Komunitarju ta' rikonoxximent reċiproku kif dikjarat fl-Artikolu 1(2) tad-Direttiva 91/439/KEE ma japplikax għal kategoriji nazzjonali ta' liċenzji tas-sewqan.
Artikolu 4
Id-Deċiżjoni 2000/275/KE hija mħassra b'effett mid-data tad-dħul fis-seħħ ta' din id-Deċiżjoni.
Referenzi għad-Deċiżjoni mħassra għandhom jitqiesu bħala referenzi għal din id-Deċiżjoni u għandhom jinqraw skond it-tabella ta' korrelazzjoni ta' l-Anness II.
Artikolu 5
Din id-Deċiżjoni hija indirizzata lill-Istati Membri
Magħmul fi Brussell, 25 ta' Awwissu 2008.